Tirslund Kirke
Tirslund Kirke er en sognekirke beliggende på en bakke i den vestlige udkant af Tirslund. Rundt om den udvidede kirkegård er der et dige af kløvede kampesten, som er beklædt med tjørnehæk. I dag kan man kun komme ind på kirkegården gennem en port i øst, men tidligere fandtes også porte mod både nord og syd.
Kirken består af et romansk kor og skib af rå kampesten samt et våbenhus i syd fra 1852.
Kirkens skib er karakteristisk ved at være ca. 60 cm bredere i vest end i øst. Øst og nord i koret ses to tilmurede oprindelige vinduer, og af korets oprindelige to vinduer er det ene også muret til. Den tidligere kvindedør mod nord i skibet er også tilmuret, mens syddøren stadig er åben. I gotisk tid blev en del af kirkens murværk fornyet, og korgavlen er således yngre end resten af koret, ligesom vestgavlen også er muret om i både gotisk tid og i 1785. På korets østgavl hænger et lille klokkehus fra 1805.
Våbenhuset i sin nuværende form er fra 1852, hvor et ældre, lidt lavere våbenhus blev revet ned.
Kirkens ældste stykke inventar er døbefonten, som er fra romansk tid og fremstillet af granit. Foden er udsmykket med bueformede felter med indhuggede plantemotiver.
Alterbordet er middelalderligt, og er muret op af munkesten op ad korets østvæg. I 1939 blev der i alterbordet fundet en helgengrav, som indeholdt en relikviekapsel af bly med en benstump og et stykke blåt stof.
Over korbuen i kirken hænger det sengotiske korbuekrucifiks fra 1475. Det er ret lille, og Jesusfiguren er således kun 75 cm høj.
Ovenpå alterbordet står en sengotisk altertavle fra begyndelsen af 1500-tallet. I midtskabet ses Maria med barnet, nådestolen og Sankt Clemens, mens de to yderfløje viser de 12 apostle. Altertavlen har i dag bemaling fra 1777.
Prædikestolen er fra omkring 1575 og er lavet i overgangsstil mellem gotik og renæssance, men ret kraftigt forandret i 1700-tallet, hvor de oprindelige relieffer blev erstattet af malerier af evangelisterne. Også prædikestolen har i dag bemaling fra 1777.
I korets sydvesthjørne findes en oprindelig præstestol, nu anvendt som degnestol, som er sammensat af forskellige renæssancepaneler og paneler fra 1749.
Syd for våbenhuset findes to historiske gravsten fra 1780’erne, og på skibets nordvæg hænger desuden en mindetavle af marmor over sognets faldne i 1. Verdenskrig 1914-1918.